کوئٹہ(پ ر)بلوچستان اسکالرز فورم نا لمئی بولی تا پولکار عطاء اللہ زیرک تون خاص ءُ دیوان اس اڈ ہلک۔ دیوان اٹی عطاء اللہ زیرک اسکالر راہشون تے مچ آ دنیا نا چندی ملک آتیٹی تیان جند انا زبان ءِ تعلیم نا وڑ جوڑ کننگ نا بابت معلومداری تس۔ دا کاریم اٹی دنیا نا چندی ملک آتے مون تروک ویل و اوفتا ایسری آ ہیت و گپ مس۔ داکان بیدس پاکستان اٹی لمئی بولی تے تعلیم نا وڑ جوڑ کننگ نا کسر اٹ و مونی بروک ویل آتیا سرجم ہیت و گپ کننگا۔ دا وخت آ سوج ورندیک ہم مسر۔ دا وخت آ او پارے کہ پاکستان یا ہمو ملک آک ہرا پد تموک ءُ، اوفتا کل آن بھلا سوب تعلیم کن زبان نا غلط گچین کننگ ءِ۔ داڑے سادہ ءُ مثال اس نن ایتھوپیا نا تننگ کینہ، ہراڑے اوفک ایلو بولی تے اسُل مسترد کرسا تینا جند انا لمئی و ملکی بولی تے تعلیم نا وڑ جوڑ کریر۔ منہ سال اٹی ایتھوپیا ترندی اٹ شونداری نا مزل آتے سر ترسا کننگ اٹی ءِ۔ او پارے کہ پاکستان اٹی پد تمنگ نا بنداوی سوب تعلیمی زبان نا غلط گچین کاری ءِ۔ پٹ و پول آتیان پک مسنے کہ شونداری نا ویدن تعلیمی زبان نا جوان گچین کاری ءِ۔ او پارے کہ تخلیقی لائخی ءِ نن ہمو وخت ودفنگ کینہ، ہراتم نن تعلیم ءِ تینا جند انا بولی ٹی تینا چنا تسکان گدریفن۔ داڑان اوفتے پوسکن آ علم آتے پہہ کننگ اٹ آسانی مریک، داڑان چَپ اگہ اوفک پین بولی تیٹی دا گڑا تے ہیل کننگ نا کوشست کیرہ، تو پورو سرسہبی دوئی کننگ کپسہ۔ ایلو بولیک چنا تیٹی تعلیمی مواد نا رسینگ گیگ اٹ اڑاند ودی کننگ کیرہ، و ہندا اڑاند وخت انا زیان مریک۔ و چناک تخلیق کار و سائنسدان جوڑ مننگ نا جاگہ غا مشین آپریٹر و بیلچہ مزدور آن بیدس پین کاریم کننگ کپسہ۔ ہندا سوب ءِ کہ ننا کِر آ ہزار آن بیرہ چار چنا یونیورسٹی اسکان سر مننگ کیرہ۔ اگہ نن تینا تقدیر ءِ بدل کننگ خوانہ تو ننے لمئی زبان تے تعلیم نا وڑ جوڑ کروئی تمک، ہراڑان چنا تیٹی فنی تعلیم آن ہلیس راجی علم اسکان آسانی اٹ سر کننگ مریک۔ ایلو بولی ٹی تعلیم ن اسوب آن چناک جوانی اٹ علم دوئی کننگ کپسہ، و دا ملک اٹی بے ایمنی، دزی داڑیلی، بے جاراتی و ایلو ویل آتے ودی کننگ نا سوب مننگ کیک۔ ہرانا توننگ ملک اکن سخت مریک۔ او پاریر کہ پاکستان اٹی لمئی بولی تے تعلیم نا وڑ جوڑ کننگ بھاز بھلو ویل اس ہم اف، بلکن داٹی ملک انا فائدہ ءِ۔ اسہ سوج اسے نا ورندی ٹی او پارے کہ کنا مسخت زبان اسے نا پروموشن یا پین زبان اسے شیف خلنگ اف، بلکن چنا تا تعلیمی لائخی تے ودفنگ ءِ، تاکہ اوفک جوان ءُ وڑ اسے ٹی آجو ءُ چاگڑد اسے ٹی تینا آخبت ءِ پیدوار کننگ کیر، ہرا کہ ملکی شونداری و امن ایمنی کن ہم فائدہ نا سوب مرے۔ عطاء اللہ زیرک اسکالرز فورم نا راہشون تے تینا لمئی بولی تے تعلیم نا وڑ جوڑ کننگ نا بابت ہر وڑ انا راہشونی و جاستپٹ و پولی مواد فراوان کرے، کہ اوفتیان فائدہ ہرفنگ مرے۔ اسکالرز فورم نا راہشونک عطاء اللہ زیرک نا منت ءِ ہرفیر۔
